**ČITAJMO DJECI**

**Zašto je dobro da roditelj čita svom djetetu?**

* Roditelj koji čita svom djetetu potiče osjećaje uzajamnosti i bliskosti, a to će se, osobito, vidjeti kasnije – dijete će se lakše povjerovati.
* Čitajući djetetu potičemo spoznaju i razumijevanje vlastitih i tuđih osjećaja.
* Čitajući djetetu potičemo prihvaćanje i uviđanje socijalnih načela i odnosa, razvoj društveno poželjnih osobina, te uočavanje pravih vrijednosti (moralnost, odanost, hrabrost, upornost...).
* Čitanjem potičemo razvoj djetetova govora.
* Čitanjem potičemo razvoj djetetova slušanja, opažanja i pamćenja.
* Čitajući djetetu potičemo logičko zaključivanje i stjecanje pojmova.
* Čitanjem potičemo djetetovu kreativnost i kritičko razmišljanje. Dijete uči i o sebi i o svojim osjećajima, a likove poistovjećuje s bliskim ljudima iz svoje okoline.
* Čitajući djetetu pripremamo ga za samostalno čitanje i razvijamo ljubav prema knjizi.
* Razgovarajući o pročitanome saznat ćete što vaše dijete misli i je li dobro razumjelo priču (bajku). Osim što ćete se povezati, dijete/djeca će izreći svoje mišljenje i samo osvijestiti poruku priče/bajke.

**Kako čitati djetetu, a da u tome nalazite zajedničku korist i veselje?**

* Knjigu najprije pročitajte sami. Kad znate što slijedi, čitat ćete sa više živosti i lakše ćete dijete uključiti u čitanje.
* Dopustite djetetu da ponekad samo odabere što ćete mu čitati. Nemojte se iznenaditi kad, ponekad, uzastopce zaželi da mu čitate istu priču. Znači da je želi zapamtiti.
* Dok čitate, dijete Vam treba sjediti u krilu ili vrlo blizu Vas, kako bi osjetilo bliskost.
* Pri čitanju se valja udobno smjestiti i isključiti izvore ometanja (radio, televizor).
* Mala djeca, posebno, uživaju u čitanju, ako mogu pratiti slike. Držite knjigu na prikladnoj udaljenosti, kako bi dijete moglo razgledati slike.
* Čitajte polagano, kako bi dijete moglo pratiti smisao i zapamtiti pročitano.
* Što je dijete mlađe, priča treba biti kraća jer mu pažnja brže odluta.
* Čitanje ne smije trajati predugo, kako se dijete ne bi zamorilo i kako bi, uskoro, ponovno poželjelo da mu čitate.
1. **stvari koje izbjegavajte dok čitate djetetu**
2. Nemojte čitati priče u kojima i sami ne uživate.
3. Nemojte se iznenaditi ako vas dijete, često, prekida s pitanjima o priči. To je znak da Vas prati i da razmišlja o tome što ste mu pročitali. Nemojte zamijeniti kvantitetu s kvalitetom.
4. Dijete će više uživati u 10 minuta čitanja priče s Vama, nego u 2 sata gledanja crtića.
5. Nemojte se nadmetati s upaljenim televizorom, ugasite ga.
6. Nemojte se, previše, opustiti jer ćete početi čitati previše tiho i jednolično.

**Još 5 savjeta kako da dijete zavoli čitanje i postane samostalni čitač**

1. Pokazujte otvoreno oduševljenje i uživanje dok čitate.
2. Neka dijete, što češće, ima priliku vidjeti Vas kako čitate knjige ili novine.
3. U kući imajte, na dohvat ruke, mnogo knjiga ili drugih materijala za čitanje.
4. Djetetu, za posebne prigode, poklanjajte knjige i osigurajte mu vlastitu policu za njih.
5. Upoznajte dijete s mjesnom knjižnicom, a kad poželi uzeti slikovnicu, učlanite ga.

**Kad je najbolje vrijeme za čitanje?**

Želimo li čitanje ustaliti kao naviku koja će se, postupno, pretvoriti u potrebu, vrlo je važno unaproijed predvidjeti dnevni ili tjedni raspored samo za čitanje i ne odustajati od zamišljenog plana. Najpogodniji trenutci za čitanje s djetetom su oni kada se i odrasla osoba i dijete mogu, opušteno, posvetiti knjizi i uživati u zajedničkoj aktivnosti. Za većinu zaposlenih roditelja to su, obično, večernji sati, kada su dnevne obveze ispunjene i kad se mogu, smireno, posvetiti djetetu, koje se sprema za spavanje. No, to može biti i mirno popodne, trenuci na izletu ili liječničkoj čekaonici...